Mosambiek-staatsamptenaar dood aangetref in Durban-hotelBlue Waters-hotel in Durban, KwaZulu-Natal Foto: travelpod.com ŉ Beampte van die Mosambiekse regering is dood aangetref in ŉ hotel in Durban, het die polisie in KwaZulu-Natal Sondag gesê. “Hy is dood aangetref in sy hotelkamer,” het maj. Thulani Zwane, woordvoerder van die polisie, gesê. Die man is in ŉ plas bloed aangetref. Daar het bloed by die man se neus en mond uitgekom. Zwane kon nie die oorsaak van die man se dood bekend maak nie, aangesien die uitslae van die toksikologie- en bloedtoetse nog nie vrygestel is nie. Volgens die Sunday Independent het ŉ skoonmaker Donderdagoggend by die Blue Waters Hotel op die man se naakte liggaam afgekom. Hy het naby die bad in sy kamer gelê. Hy was glo werksaam by die Mosambiekse departement van omgewingsake en landelike ontwikkeling. Hy het ŉ konferensie in Durban bygewoon. Die ambassade in Durban het met die man se familie in verbinding getree, het die koerant berig.